Kedves Szülők!

A kollégiumi étkezéssel kapcsolatban az alábbi tájékoztatással szeretnénk segítséget adni a 2023/2024-es tanévre vonatkozóan.

A diákétkeztetési feladatokat a kollégiumban a **Veszprémi Intézményi Szolgáltató Szervezet** látja el.

Sándor Lászlóné Mariann gazdasági ügyintézőnél lehet az étkezéssel kapcsolatban ügyet intézni. Az iroda a C épületben (lánykollégium) a földszinten, az igazgatósági folyosón található (rácsos ajtó). Itt tudják befizetni az étkezési díjat, lemondani az étkezést és bármi étkezéssel kapcsolatos problémát megoldani. Elérhetőség: sandorne.mariann@veinszol.veszprem.hu vagy 20/232-2219.

Az adatvédelmi törvény korábbi bevezetése miatt rendkívül fontos, hogy bekérjük az adatvédelmi nyilatkozatot a szülőktől. Az étkezés feltétele, hogy ezt a nyilatkozatot kitöltsék, e nélkül nem állíthatunk ki az étkezésről bizonylatot. A gyermek neve és lakcíme szükséges az étkezési számla kiállításához. Ezen kívül kérünk telefonszámot, e-mail címet a kapcsolattartáshoz.

Étkezési idők az étteremben (C épület) reggeli 6.00 -7.30-ig, ebéd hétfőtől csütörtökig 11.30 - 15.00-ig, pénteken illetve ünnepnap előtti napokon 11.30-14.30 óráig, vacsora pedig 19.00 -20.00 óráig. Ezeket az időpontokat az étterem ajtajára kiírták. Az ebédnél általában két menüből lehet választani az étteremben, az ebédnél svédasztalos (szabad szedés) rendszer működik. A heti étlapot a nevelőtanárok a folyosókra kihelyezik, de megtekinthető az egész havi étlap a hungast.hu oldalon. **hungast.hu/étlapkereső/Veszprém/Kollégium AB**

A kollégiumban az étkezés befizetése előre történik, tehát a tárgyhót megelőző hónap végén. Pl. az októberi szeptember 25-től. A befizetési időpontokat a kollégium honlapjára feltesszük és a bejárati ajtóra, folyosókra is kihelyezzük. Tehát **az étkezési jegyekhez befizetés után lehet hozzájutni**. A jegyeket színes emblémás papírra nyomtatjuk, naponta ki kell vágni, érdemes a diák csomagjához egy ollót is hozzátenni. Minden nap az aktuális jeggyel lehet étkezni. Szerepel rajta a jobb felső sarokban reggeli, ebéd, vagy vacsora, a diák neve, nevelőtanár neve, dátum. Pénteken vagy ünnep előtti napon a hazautazás miatt nincs vacsora. A nevelőtanárok a tárgyhót megelőző hónap közepén a csoportos beszedéssel fizetőknek igényfelmérést végeznek. Náluk lehet jelezni a következő havi igényeket. Pl. csak ebédet és vacsorát kér, pénteken nem kér ebédet, vagy egy bizonyos napra nem kér semmit, stb. Aki a gazdasági irodában készpénzzel vagy bankkártyával fizet, ő a helyszínen mondja el, milyen étkezést kér, ott kerül rögzítésre.

**Étkezési jegy minta**

|  |  |
| --- | --- |
| Napi dátum **Aktuális nap** Étkezés fajtájaKözépiskolai Kollégium**Tanuló neve****Nevelőtanár neve**Aznapi étkezések fajtái | 2022.06.13  **Hétfő**  EbédKözépiskolai Kollégium**Kovács Kázmér****30 Kiss**Reggeli+Ebéd+Vacsora |

 Az étkezést legelőször a beköltözés napján (ami még nincs meghatározva, mivel a 2023/2024-es tanév rendje még nem jelent meg a Magyar Közlönyben) 11.00 -19.00 óráig lehet befizetni. Lesz majd egy segítő munkatárs is, igyekszünk gördülékenyen megoldani a befizetést, hogy ne kelljen sokat várni. Azért 20-30 perc várakozás előfordulhat, amire számítani kell. Három fizetési mód áll rendelkezésre: készpénz, bankkártyás fizetés a helyszínen, csoportos beszedési megbízás. Az OTP Banknál 0 Ft-os számlavezetéssel Junior bankszámlát lehet nyitni bankkártyával a gyermek nevére, így nem kell készpénzzel fizetnie. Szept. 1-jén és 2-án is be lehet fizetni.

**Étkezési térítési díjak 2023. szept. 1-től: 21 tanítási napra: teljes 33.175 Ft, kedvezményes 16.585 Ft, melyben a reggeli, ebéd, vacsora szerepel.**

**Csoportos beszedési megbízás**: tárgyhónap 11-én vonjuk le a bankszámláról, a jegyeket viszont a diák előző hónap végén a nevelőtanártól megkapja. Csak egy teendő van: biztosítani a megfelelő összeget a bankszámlán.

A gazdasági ügyintéző által adott nyomtatványt be kell vinni abba a bankba, ahol a számlájukat vezetik. Internetbankon keresztül is intézhetik, ha van ilyen szerződésük. Semmi más teendő nincs. Nagyon fontos: a gyermeknek az étkezési programban lesz egy egyéni azonosító száma, amit a nyomtatványon fel kell tüntetni. Ezért kell bejönni a gazdasági irodába. De augusztusban e-mailban is kérhető.

**Étkezés a História Hangvilla Étteremben, a Brusznyai u. 2. szám alatt**

Aki nem tud visszaérni a kollégiumba ebédelni, vagy a belvárosi iskolák valamelyikében tanul (Lovassy, Ipari, Padányi, Zeneművészeti) lehetősége van az ebédet a Hangvilla Étteremben elfogyasztani **13.30 és 15.30 óra között**. Az étterem a belvárosban található a Brusznyai u. 2. szám alatt, McDonalds és Mackó Cukrászda között félúton. Ebben az esetben előre kell kiválasztani az A és B menüt, havi étlapról, amit a gazdasági ügyintéző intéz. A diákoknak az igényfelmérőn kell jelezni, hogy A vagy B menüt kérnek. Feltétel, hogy a gyermek előző hónapban fizesse az étkezési díjat. Tárgyhóban nem áll módunkban elfogadni a befizetést.

Sajnos vegetáriánus vagy vegán igényt a konyha nem tud kielégíteni.

**Táplálékallergiás étkezést** kizárólag gasztroenteorológus, endokrinológus, diabetológus vagy allergológus/immunológus szakorvosi igazolás alapján tudunk biztosítani, melyhez az igazolás másolatára van szükség. (Báthory iskola konyháján főzik az ételt, de a Kollégium éttermében tudják a diákok elfogyasztani. A konyhát rendszeresen ellenőrzik, hiányosság esetén büntetik, tehát érvényes igazolás nélkül nem lehet diétás ételt kiszolgálni.)

**Lemondás**

A már befizetett étkezést **reggel 9 óráig** lehet lemondani a következő napi jegy leadásával: a **GAZDASÁGI IRODA MELLETTI POSTALÁDÁBA BEDOBVA, C ÉPÜLET 16. SZOBA.**
**Betegség esetén reggel 9 óráig (a következő naptól) a 20/232-2219**-es telefonszámon lehet a lemondást előjegyeztetni úgy, hogy gyógyuláskor a jegyeket le kell adni a gazdasági irodában. A jegyek ára a következő hónapi befizetésnél kerül jóváírásra, kizárólag a leadott jegyek alapján. Lemondást utólag nem áll módunkban elfogadni.

**Kedvezmények:**

* **Nagycsaládos kedvezmény:** a családban legalább 3 gyermeket nevelnek, akik mindannyian 25 év alattiak és nappali tagozaton tanulnak. Töltsék ki mindkét nyilatkozatot. Nagy előny, hogy a nagycsaládosoknak már nem kell semmiféle hatósági igazolás. Elég a szülőnek két nyilatkozatot kitöltenie büntetőjogi felelősségének tudatában. Változás esetén ezt 15 napon belül jelezni kell a gazdasági irodában. (pl. az egyik gyermek tanulmányait befejezte vagy betölti a 25. életévét)
* **Gyermekvédelmi kedvezmény:** önkormányzat által kiadott határozattal rendelkeznek, mely a 2022/2023. tanév időszakára esik. Töltsék ki a 2. számú nyilatkozatot és csatolják az önkormányzati határozat fénymásolatát.

 **A térítési díj kedvezmény megállapításához, amennyiben jogosultak, kérjük, hogy a hivatalos igazolást a beiratkozáskor adják le. Így már a szeptemberi befizetésnél figyelembe tudjuk venni a kedvezményt.**